Τζον Όλντριτζ

Ο Τζον Ουίλιαμ Όλντριτζ (John William Aldridge, γεννήθηκε 18 Σεπτεμβρίου 1958) είναι Ιρλανδός πρώην ποδοσφαιριστής και προπονητής. Ένας από τους καλύτερους Βρετανούς επιθετικούς της γενιάς του, έγινε γνωστός για την παρουσία του με την αγγλική ομάδα Λίβερπουλ στα τέλη της δεκαετίας του 1980.

Βιογραφία 

Ξεκίνησε την καριέρα του από την ερασιτεχνική ομάδα του Νοτίου Λίβερπουλ. Ο πρώτος επαγγελματικός σύλλογός του ήταν η Νιούπορτ Κάουντι στη νότια Ουαλία, όπου αγωνίστηκε για πέντε χρόνια μέχρι το 1984 όταν μεταγράφηκε στην Όξφορντ Γιουνάιτεντ με την οποία  κέρδισε δύο ανόδους κατηγοριών (από την τρίτη στην πρώτη) και τον τίτλο του Λιγκ Καπ του 1986. Τη πρώτη χρονιά σημείωσε και ρεκόρ συλλόγου με 34 τέρματα πρωταθλήματος. Το Φεβρουάριο του 1987 αποκτήθηκε από τη Λίβερπουλ στη θέση του Ίαν Ρας. Μέχρι τότε είχε σημειώσει 15 γκολ σε 25 εμφανίσεις με την Όξφορντ αλλά με την αγαπημένη από την παιδική του ηλικία ομάδα μόνο δύο μέχρι το τέλος της σεζόν.

Κατά τη διάρκεια της περιόδου 1987–88 ο Όλντριτζ σκόραρε 26 γκολ για το σύλλογο αναδεικνυόμενος πρώτος σκόρερ του πρωταθλήματος, κέρδισε το αγγλικό πρωτάθλημα και ήταν στον τελικό του Κυπέλλου με την ομάδα-έκπληξη της διοργάνωσης Γουίμπλεντον η οποία κέρδισε με 1–0. Ο  Όλντριτζ έχασε πέναλτι στη συνάντηση, κάτι που δεν είχε ξαναγίνει κατά τη διάρκεια τελικού Κυπέλλου. Το 1988–89 η Λίβερπουλ αντιμετώπισε την Έβερτον στον τελικό του Κυπέλλου, ο Όλντριτζ άνοιξε το σκορ πριν αντικατασταθεί από τον Ρας που πρόσθεσε δύο ακόμη γκολ στο τέλος του αγώνα. Η Λίβερπουλ δέχτηκε  προσφορά από τη Ρεάλ Σοσιεδάδ, και ο Ιρλανδός έπαιξε για δύο χρόνια στη βασκική ομάδα. Η αποτελεσματικότητά του ήταν καλή καθώς σημείωσε 16 γκολ το 1989–90 και 17 την επόμενη χρονιά κατατασσομενος δεύτερος σκόρερ του πρωταθλήματος και τις δύο περιόδους. Ο Όλντριτζ έκλεισε την καριέρα του στη δεύτερη κατηγορία της Αγγλίας με την Τρανμίρ Ρόβερς, όπου σημείωσε 40 γκολ την περίοδο 1991–92, σημειώνοντας ρεκόρ  συλλόγου και κέρδισε τον τίτλο του πρώτου σκόρερ για δύο σεζόν. Έγινε παίκτης-προπονητής το 1996 πριν κλείσει την καριέρα του  δύο χρόνια αργότερα. Μετά τον υποβιβασμό του συλλόγου το 2001 παραιτήθηκε από την προπονητική του θέση για να γίνει σύμβουλος.

Με την Εθνική Ιρλανδίας συμμετείχε στο Ευρωπαϊκό Πρωτάθλημα του 1988 όπου η ομάδα αποκλείεται στον πρώτο γύρο. Ήταν στην ομάδα της χώρας του που έφτασε στα προημιτελικά του Παγκοσμίου Κυπέλλου 1990. Στο Παγκόσμιο Κύπελλο του 1994 ήταν 35 ετών και χρησιμοποιήθηκε ως αναπληρωματικός. Στο παιχνίδι με το Μεξικό σκόραρε το μοναδικό γκολ της ομάδας (2–1). Ωστόσο, οι Ιρλανδοί κατάφεραν να περάσουν και πάλι στο δεύτερο γύρο της διοργάνωσης. Με συνολικά 19 γκολ παραμένει μέχρι σήμερα ένας από τους πρώτους σκόρερ της ιρλανδικής ομάδας. Με 330 τέρματα είναι έκτος σκόρερ στην ιστορία των αγγλικών πρωταθλημάτων, ενώ συνολικά έχει σημειώσει 565 τουλάχιστον τέρματα σε επίσημους αγώνες κατά τη διάρκεια της καριέρας του.

Τίτλοι και διακρίσεις

Παίκτης
Νιούπορτ Κάουντι
 Κύπελλο Ουαλίας : 1979–80
Όξφορντ Γιουνάιτεντ
 Πρωτάθλημα δεύτερης κατηγορίας : 1984–85
 Πρωτάθλημα τρίτης κατηγορίας : 1983–84
 Λιγκ Καπ : 1985–86
Λίβερπουλ
 Πρωτάθλημα : 1987–88
 Κύπελλο FA : 1988–89
 FA Charity Shield : 1988 , 1989
Ατομικές διακρίσεις	
 Πρώτος σκόρερ δεύτερης κατηγορίας Αγγλίας : 1984–85 
 Πρώτος σκόρερ πρώτης κατηγορίας Αγγλίας : 1987–88
  Πρώτος σκόρερ της δεύτερης κατηγορίας της Αγγλίας : 1994–95 , 1995–96

Προπονητής
Τρανμίρ Ρόβερς
 Νικητής του Λιγκ Καπ : 1999–2000

Δείτε επίσης 

 Κατάλογος ποδοσφαιριστών ανδρών με 500 ή περισσότερα γκολ

Παραπομπές

Εξωτερικοί σύνδεσμοι

 

 

Ιρλανδοί ποδοσφαιριστές
Ποδοσφαιριστές Εθνικής Ιρλανδίας
Επιθετικοί ποδοσφαιριστές
Ποδοσφαιριστές Πρέμιερ Λιγκ 
Ποδοσφαιριστές Πριμέρα Ντιβιζιόν 
Ξένοι ποδοσφαιριστές στην Ισπανία 
Ποδοσφαιριστές Λίβερπουλ Φ.Κ.
Ποδοσφαιριστές Τρανμίρ Ρόβερς
Ποδοσφαιριστές Όξφορντ Γιουνάιτεντ
Ποδοσφαιριστές Ρεάλ Σοσιεδάδ
Ποδοσφαιριστές Ευρωπαϊκού Πρωταθλήματος 1988
Ποδοσφαιριστές Παγκοσμίου Κυπέλλου 1990
Ποδοσφαιριστές Παγκοσμίου Κυπέλλου 1994